Me man vičinav Július, the som Perješistar.
Anglunes andal muzikakeri fameľijatar.
Amare papi, dada sas lavutara,
pal dakere serate the pal dadeskeri serate.
The anglunes sas lavutara vaš cimbalakeri muzikate, tradikaňi muzikate.
Bašavenas pre lavuta, pre cimbala akordeonos, brača, bare bugova.
Me som Perješistar, the amare papi hine Perješistar.
Dživenas Perješte.
The kana samas cikne čhave, the avka bariľam paš adi muzika.
Bašavenas amenge amare papi, dada, sajekh šunahas odi muzika.
Avka bariľom avri.
The paľis, kana avľom andre škola,
akor man but interesinelas e cimbala.
Miro papus bašavelas pre cimbala.
The kana sar o dad bašavelas pro saksofonos, pro klarinetos,
zachudňa man te sikhavel pro klarinetos.
Sar eftaberengero, ochtoberšengero čhaves.
The nabut man oda bavinelas, sajekh man oda cirdelas čhavoripnestar ke cimbala.
Paľis probaľinenas the lavuta, aľe na kamenas pedal mande ajso baro inštrumentos.
Aľe man oda na bavinelas, ča kamavas odi cimbala.
The akor pen rozginde, hoj mange cinena cimbala, avľom andre škola the zachudňom te sikhľol.
Anglunes ajse tradikane romane giľa.
Paľis man sikhľiľom o noti.
Bizo, hoj musaj te sikhľol, kana kamavas te phirel andre škola.
The o berša džanas, jekh berš, dujto, trito.
Phiravas the pre ajse cimbalakere suťaža.
Paľis zathode Perješiste čhavorikano folkloriko suboris Šarišanček.
Odoj bašavavas pre cimbala.
Samas odoj štar Roma la fameľijatar, strična phrala, kakus.
So samas bazutňipen, cimbalistas, lavutaris, bugošis, bračistas.
Amen samas bazutna džene ola kapelate, ole suboriste.
The aver džene sas savore gadže.
Odoj samas dži ola dešuštar beršende.
Paľis imar geľam andre aver školi.
Me andal 15 beršende avľom, sar profesijonalis andro ukrajiňiko teatroste.
The akor, man sar cimbalistas ile ke peste.
O kakus adarik odgeľa, odgeľa Čechende.
Na sas len cimbalistas, the akor avľom vaš leste.
Bizo, hoj musaj te predžal konkurzoha či prindžarav o noti.
Ile man, imar bašavavas o noti imar genavas.
The so tumenge mek phenava pal miro dživipneste?
Paľis musaj te džal pro slugaďiko solgaľipen.
The akor, andro suboris Jánošík Zvolenate.
The akor odoj somas sar cimbalistas.
Jekh berš somas ko slugaďa, paľis avľom pale.
Arakhľom mange romňa, paľis polokes avle o čhave.
The paľis imar zachudňom mire elšine muršes te ľigenel.
Diňom leske e lavuta andro vasta.
Jov pes lendar chudňa, the dži akanakes pre lende bašavel.
The sikhľiľa, agorisarďa uči škola, bakalaris.
The pro konzervatoriste sikhavel lavuta.
The hin amen fameľijakeri kapela Ďusi Band me som kapelakero šeralo,
the musaj oda te rozginel avka, hoj len musaj te jepašarel.
Kana kampelas te sthovel e brača, akor diňom le Kristián pre brača.
Sikhľiľa the akanakes but lačhes bašavel, akanakes hin nabut ajse bračisti, sar hino jov.
Soha som naužardo the bachtalo.
The le terneder maškarutno muršes, diňom pre cimbala.
Aj te džal pal mande, aj te avel e cimbala dureder.
The jov sikhľiľa, agorisarďa o školi.
Sikhľol akanakes Bansko Bystricate andre Akademija e cimbala, imar dujto beršipen.
The avka som bachtalo, hoj len oda bavinel.
Andre kapela bašavel pre bari bugova, hino chitro bavinel les the bari bugova.
The džanel te bašavel pro klaviris.
The agoreste avľa jekhcikneder Samuel.
The jov imar sar trineberšengero iľa e lavutici andro vast the cirdelas, cirdelas.
Amen trine khere bašavahas, sar kapela.
Na ča sar kapela, aľe le čhavenca, ľigenavas len, sikhavas len o giľa.
Cvičinenas, romane, hungriko, slovačiko.
The o noti jekhetanes cvičinahas.
The jov adaj amenca barolas the akanakes oda andre leste savoro ispidňa, hoj sam naužarde.
geľa andre škola, kaj les prihlasinďom.
Ajsi veca pes amenge ačhiľa, hoj les odoj probaľinenas pro primački, tapšos, ajso tempos.
The probaľinelas les o direktoris, o raj Kakaščík.
The na hoj jov leske delas tempos, aľe o Samkus les probaľinelas, sostar samas hotova.
Savore pen odoj asanas.
Ile les, mek na džanelas aňi te lekhavel, te genel imar sikhľiľa.
Samas naužarde, hoj ada berš leske avka lačhes džal.
The lačhi sikhľarďi les sas, oda bazutňipen,
hoj lačhi sikhľarďi les ľigenelas.
Andro elšino beršipen les sas ajse koncerti,
sas les elšino koncertos, aver koncertos, sikhľiľa.
Pre suťaža leha phirahas jekhetanes la romňaha.
Mindig leha musaj te phirel.
Amenge bijo leste phares, avka sam sikhade cikňibnestar.
Agorisarďa arťikaňi škola,
akanakes džal pro konzervatoriste Kašate.
So sam but bachtale,
hoj imar džal andro konzervatorijum.
O sikhľarde peske les mangenas, lekhavenas amenge, vičinenas amenge, či čačes avela.
Ke kaste, me les kamav, den les ke mande.
The phenďom leske, mi peske kidel avri o Samkus,
ke kaste kamel te džal, oda pre leste.
The avrikidňa peske jekhe but lačhes profesoris.
The paťav, hoj lestar kerela mek feder, sar hino Samkus akanakes, akor dikhaha.
Ke oda slugaďipen.
Avľom andro bazutno slugaďiko solgaľipen the odoj sas slugaďiko suboris.
Slugaďiko arťikano suboris odoj sas.
Khelenas, giľavenas the cimbalovka, orchestros odoj musaj te avel.
The odoj pen čerinenas, pal beršeste oddžanas andro civilos
the avle neve, kampelas te zaterďol oda than.
Kana sas kampeľišagutno cimbalistas, akor samas duj cimbalisti.
The kana sas trin, akor trin.
E bari bugova amen na sas, amen musaj te lel avres, so sas aver rotatar.
Scirdňam les ke peste, bašavelas pre basgitara the akor les sikhaďam te bašavel pre bari bugova.
Mi amen hin iloandre oda suboris, odi kapela.
Vašoda odoj odi cimbalovka sas, bo oda sas slugaďiko arťikano suboris.
Varekana sas the o Slovkoncert, oda sas agentura.
Bičhavenas amen, ko priklados pre trin čhona andro Tatri te bašavel.
Le naprindžarde lavutarenca.
Na prindžarahas amen, amen zgeľam dži pro thaneste
the imar jekhetanes buťarahas.
Bašavahas Perješiste.
The odoj sas jekh reštauracija, kaj bašavelas romaňi kapela.
Kašate andro Dargov sas koliba.
The odoj amen zgeľam le naprindžarde lavutarenca.
Paľis oda dopeľa avka, hoj man imar oda na bavinelas.
The kana mire murša imar barile avri,
the phenďom, probaľinas oda te sthovel jekhetanes,
te sthovel peskeri kapela, hoj sar amenge oda džala.
The zachudňa oda avka, hoj zachudňam
le elšino avrisikhavibneha ke tumende andro pustikano kher.
So ľikerav goďate, le Samkuste na džanav keci sas berša.
The imar odoj zachudňa te bašavel amenca trin štar giľa pre lavuta.
The avka oda džalas sikra sikrate.
Dikhľam, hoj pes oda del, imar na darahas, lahas aver giľa.
Vičinenas amen pre ajse avrisikhavibena, festivala.
Perješiste ačhel dojekh berš romano festivalos,
the odoj samas sako berš vičinde, sar kapela Ďusi Band.
Hin amen nahrajindo the elšino CD.
Odpheňibena sas but lačhe,
musaj te bičhavel CD dži andro USA, odarik amendar mangenas.
The samas naužarde, hoj hino ajso interesos pal amari muzikate.
Akanakes amen anglunes vičinen pro festivali the Roma the gadže.
Akor dikhaha, kamas the dureder te džal anglal amari muzikaha.
Romane giľa
Ke amende oda džal avka, hoj buterutnones the me lenge leperav
ola phureder romane giľa, so mange peren goďate.
Varekana o manuš pre oda the bisterela, aľe dojekhvar mange peren ajse dumi.
Kana mange perel goďate varesavi phuri giľi, akor lenge probaľinav te sikhavel.
Vaj varekhaj arakhaha odi giľi,
aj la sako šunel, kana pes del mek te arakhel.
Aľe paľis buterutnones amen hin neve, the peskeri giľi imar nahrajinďam.
The andro videoklipos hiňi, savo amenge korkore kerďam.
Buterutnones o Samkus peske gindinel hoj del varesave aranžmani.
Sthovkeras oda, probaľinas, sar oda hangosaľol.
Kana oda amenge pačisaľol, mukhas amenge, kana na, čerinas vareso, prikeras.
Aľe buterutnones ole phure romane giľendar.
The Hungrikatar, hungrika giľa hine but šukar, ajse interesiko, melodikane.
The akor oda amen cirdel ke oleste.
Miri cimbala
Miri cimbala hiňi Rumuňjatar.
Oda hino rumuňiko sthovibnardo, hin les the peskero cajchos, Aurel.
Me man dochudňom ke leste avka,
hoj dromarahas Angľijate pre jekh binaveskero ačhiben.
The kana sar amen odoj hin sphandľipena, prindžarde lavutaren,
akor amen dovakerďam avka, hoj na musaj Perješistar,
andal ajso duripnestar, te anel cimbala.
Hoj jon amenge odoj dena kečeň, odarik.
Lokes mange pačisaľinďa, hoj les hin lačho hangos, bašavel, hino lačho.
The visarduno dromeha la cinďom the anďam la Perješiste, Slovakijate.
The avka pes dochudňa ke mande, Belgijatar aľe avristhovibnardo hino rumuňiko.
The hin amen the aver cimbali, avibneste Hungrikatar.
Akor nane amen ča oda jekh, hin amen buter.
The kana sar o čhavo sikhľol pre cimbala,
the akanakes peske cinďa nevo perdal objednavkate Hungrikatar,
mi les avel lačho inštrumentos, akor hin amen buter.
Bizo, elšinestar kampel te cvičinel, te sikhľol.
Avka, sar dojekh inštrumentos te džanel.
Kana imar hine o vasta sikhade,
imar oda nane problemaos, hoj, kaj, sar oda te rozthovel.
The pro klaviris pes musaj te sikhľol te thovel o angušta, hoj kaj oda te thovel, ola klapki.
Dojekh inštrumentoste hin peskero, the pre cimbala oda avka džal.
Elšines musaj te sikhľol oda anguštengero thoviben
the paľis oda nane problemos.
Tradikaňi romaňi muzika
Me šunav avka, odi cimbalakeri muzika,
hoj akanakes andre odi tradikaňi romaňi cimbalovka
la muzikake maloko kamel te džal dureder.
Hoj oda polokes imar našľol.
Aľe som naužardo hoj romane cimbalakere kapeli
bašaven pre dojekh mulatšagos, sako kurko.
Bo phirkerav le gadženca.
The mek sako sombat bašavas o bijav, gadžikano.
The odoj hin telethoďipen, mi odoj bašavel cimbalovka.
The som naužardo,
hoj o gadže oda kamen, hoj oda džal, durisaľol oda.
Mek jekhvar oda buchľarde,
hoj na kamen elektronikaňi muzika.
Radeder penge lena cimbalovki.
The ke amende, Romende, vičinen amen
the hine the trin kapeli pro jekh mulatšagos.
Kamen the andro kanoro te bašavel, lavutici, cimbala.
Vičinen amen, akanakes oda imar feder, sar oda sas anglal duje beršende.
Aľe džal oda polokes.
Varekana, kana adaj sas amare dada le dajenca,
oda našťi sas mulatšagos, kana bi na sas e cimbalovka.
Na musaj te jel cimbala, lavuta, bare bugova, brača.
Roma, aven amenge te bašavel.
The ko gadžende phirenas,
varekana odoj na sas ajse kapeli, ča lavuta, cimbala.
Amen the romaňi čhib.
Bizo, hoj džanav romanes, kana sam Roma, akor musaj te džanel.
Ča amare terne manuša vakeren buterutnones imar ča gadžikanes.
Khere lenca romanes na vakeras, ča slovačikones.
Aľe achaľon, me vakerav, e romňi vakerel, miro dad la daha vakeren.
The mire phure papi vakerenas.
Plani dži tajsaskero kotereste
Imar leperavas, hoj jekhsigeder džas te kerel aver CD.
The mindig te avel ale dženenca, mek buchľaras kapela.
Imar amen hin buchľarďi kapela.
The te bašavel pre avresave ačhibnende, anglunes ola festivali amen interesinen.
Bo odoj pes o manuš presikhavela pro podijoste.
Feder amen o manuša zadikhen, kana sam pro podijoste, sar paš mulatšagoste.
Odoj pes bašavel, giľavel, khelel.
Pedal amende hin feder te bašavel pro festivaloste.
Hin amen but ajse vičiňibena.
Sam rado, hoj amen akanakes o manuša zachudne te zadikhel.
The hoj kamen te šunel amari muzika.